**INDOKOLÁS**

**I. FELADATELLÁTÁS ÁLTALÁNOS ÉRTÉKELÉSE**

Szombathely Megyei Jogú Város Önkormányzata által ellátandó közszolgáltatási feladatok körét elsősorban a Magyarország helyi önkormányzatairól szóló 2011. évi CLXXXIX. törvényben szabályozottak határozzák meg.  Ezen túlmenően szakmai-ágazati törvények, rendeletek határoznak meg az Önkormányzat részére kötelezően ellátandó feladatokat. Az önként vállalt feladatok köre az önkormányzat ágazati feladatait áttekintve szinte minden területen megjelent, elsősorban a sport, és a kulturális, oktatási, egészségügy, szociális ágazat területén. Ezt támasztja alá a beszámolóban kimutatott támogatások (alapítványoknak, egyesületeknek stb.) összege is.

Az Önkormányzat kötelező és önként vállalt feladatait saját költségvetési szerveivel, intézményeivel, általa alapított gazdasági társaságok, közhasznú szervezetek segítségével, valamint vásárolt közszolgáltatások révén látta el, tehát gondoskodott azon feladatok ellátásáról, melyek törvények, rendeletek által előírtak.

A költségvetési intézmények feladatai teljes részletezettséggel az intézményi alapító okiratokban kerültek meghatározásra.

*Költségvetési szervek összetétele a következő:*

Szombathely Megyei Jogú Város Önkormányzata a Polgármesteri Hivatalon kívül a következő intézményeket működtette **2021. január 1-jén**:

|  |  |
| --- | --- |
| Megnevezés | Intézmények száma |
| Óvodai ellátás | 18 gazdasági szervezettel nem rendelkező és 1 gazdasági szervezettel rendelkező költségvetési szerv |
| Közművelődési feladatok ellátása | 5 gazdasági szervezettel nem rendelkező költségvetési szerv  |
| Településüzemeltetési, közszolgáltatási feladatok ellátása | 1 gazdasági szervezettel nem rendelkező költségvetési szerv  |
| Egészségügyi feladatok ellátása | 1 gazdasági szervezettel rendelkező költségvetési szerv  |
| Gyermekjóléti és gyermekvédelmi feladatok ellátása | 1 gazdasági szervezettel rendelkező költségvetési szerv  |
| Szociális alapellátási feladatok | 1 gazdasági szervezettel rendelkező költségvetési szerv  |
| Összesen | 24 gazdasági szervezettel nem rendelkező és 4 gazdasági szervezettel rendelkező költségvetési szerv |

Szombathely Megyei Jogú Város Polgármesteri Hivatala 4 nemzetiségi önkormányzat (horvát, roma, német, szlovén), valamint 1 társulás (Nyugat-dunántúli Regionális Hulladékgazdálkodási Önkormányzati Társulás) gazdálkodásával kapcsolatos feladatokat is ellátta.

Szombathely Megyei Jogú Város Német Önkormányzatához 1 oktatási intézmény kapcsolódik. A többi nemzetiségi önkormányzathoz és társuláshoz költségvetési intézmény nem kapcsolódik.

Szombathely Megyei Jogú Város Önkormányzata a Magyarország 2021. évi költségvetéséről szóló törvényben foglaltak szerint meghatározott központi támogatásokban részesül a település lakosságszáma alapján, mely 2021. január 1-jén 75.644 fő.

**I/a. PÉNZESZKÖZÖK VÁLTOZÁSA**

Az önkormányzat pénzkészletének 2021.évi változását a 19. sz. melléklet mutatja be.

Az önkormányzat intézmények nélküli záró pénzkészletének összege 2021. december 31-én 9.166.984 eFt volt, ami nem csak az elszámolási számla egyenlegét mutatja, hanem az EU források finanszírozási számla és az egyéb (pl.: bérlakás elkülönített számlája, egyéb pályázatok alszámlái, munkáltatói kölcsön számlája,) alszámlákon elkülönített egyenlegeket is tartalmazza.

Az önkormányzat elszámolási főszámlája ténylegesen ebben az időpontban 7.234.303 eFt egyenleggel, az egyéb számlái 375.753 eFt egyenleggel zártak. A Magyar Államkincstárnál vezetett EU források finanszírozási számla egyenlege 2021. december 31-én 1.556.928 eFt volt, mely a TOP pályázatok 2016-2021. években lehívott, és 2021. év végéig fel nem használt támogatási előlegeit tartalmazza.

**II. BEVÉTELI FORRÁSOK ÉS AZOK TELJESÍTÉSE**

Az Európai Uniós fejlesztési projektek bevételi és kiadási elszámolása a számviteli előírások szerint a könyvekben működési és felhalmozási főkönyvi bontásban szerepel mind kiadási mind bevételi oldalon az 1. melléklet szerint. Annak érdekében, hogy a projektek teljes körű költségvetése áttekinthető, átlátható legyen, a rendelet többi mellékletében a működési és felhalmozási tételek nem kerültek szétbontásra.

A város 2021. évi eredeti bevételi előirányzata 28.004.459 eFt, mely az évközi rendeletmódosítások során összességében 5.968.253 eFt-tal növekedett:

A változás főbb okai:

* az önkormányzati és az intézményi többletbevételek,
* az év közben biztosított központi, és egyéb támogatások,
* az átvett pénzeszközök összegei jelentették.

***Működési bevételek (3.sz.melléklet)***

***Működési célú támogatások államháztartáson belülről***

*Önkormányzatok működési támogatása*

A tervezett előirányzatot módosították az év közbeni igényléseken alapuló köznevelési feladatok, szociális, gyermekjóléti feladatok támogatásaként önkormányzatunkat megillető összegek, valamint a kiegészítő támogatások évközi módosításai (pl. kéményseprő ipari közszolgáltatások támogatása, óvodai és iskolai szociális segítő tevékenység támogatása).

*Egyéb működési célú támogatások bevételei államháztartáson belülről*

Itt számoljuk el a Weöres Sándor Színház és a Mesebolt Bábszínház közös működtetési támogatását, illetve az Európai Uniós és egyéb működési célú pályázatokhoz kapcsolódó bevételeket, melyek a támogatási szerződések szerinti lehívások ütemében érkeztek.

Az eredetileg tervezett 3.600.000 eFt összegű központi támogatást önkormányzatunk nem kapta meg, amit a költségek visszafogásával, valamint a vagyon értékesítésből származó bevételekkel sikerült kompenzálni.

***Közhatalmi bevételek***

A helyi adóbevételeink változását (indexét) - az előző évi tényadatokat 100 %-nak tekintve - az alábbi táblázat mutatja be:

|  |  |  |  |  |  |
| --- | --- | --- | --- | --- | --- |
|  | **2017/2016** | **2018/2017** | **2019/2018** | **2020/2019** | **2021/2020** |
| Építményadó | 98,88 | 104,15 | 100,53 | 94,49 | 100,74 |
| Idegenforgalmi adó | 115,75 | 109,22 | 166,66 | 33,89 | 113,48 |
| Iparűzési adó | 104,80 | 109,78 | 109,97 | 92,13 | 95,30 |
| **Összesen:** | **104,02** | **109,05** | **108,94** | **92,20** | **95,96** |

A **helyi iparűzési adóbevétel** az előző évi tényadatokhoz képest 430.369 eFt-tal csökkent, de az esetleges túlfizetések miatt 300.000 eFt összegű tartalékot kellett a bevételből képeznünk, aminek a felhasználását majd a 2022. május 31-ig történő adóbevallások befolyásolják. Az adóbevétel változását a gazdasági növekedés, valamint a mikro-, kis- és közepes vállalkozások részére a veszélyhelyzettel összefüggésben biztosított 1%-os kedvezményes adómérték, valamint egy nagy adóerővel rendelkező vállalkozás adójának mérséklődése befolyásolta.

Az **építményadó bevétel** tekintetében a 2020. évi teljesítési adatokhoz képest kismértékű növekedés mutatkozott. A veszélyhelyzet idején a beruházások száma csökkent, ezért az adóköteles vállalkozási célú építmények nem emelkedtek számottevően.

A 2021. adóévben 13,48 %-kal több **idegenforgalmi adóbevételt** realizáltunk, mint 2020-ban. Ennek oka, hogy a járványügyi veszélyhelyzet során alkalmazott, vonatkozó kormányrendeletek szerint a szállásadók 2020. április 26.-a és 2021 június 30.-a közötti időszakra terjedően mentesültek az idegenforgalmi adó beszedésének és megfizetésének kötelezettsége alól. A mentesítés 2021. július 01-től került megszüntetésre.

***Működési bevételek:***

Az önkormányzatnál a működési bevételek jelentős hányadát a bérletidíj bevételek képezik. Itt számoljuk el az önkormányzati helyiségek és lakások bérleti díját, a víziközmű és szennyvízközmű használati díjbevételét, valamint a közterület-foglalási és parkolás gazdálkodási bevételeket is.

***Működési célú átvett pénzeszközök***

Működési célú átvett pénzeszközök között számoljuk el az államháztartáson kívüli szervezetektől kapott működési célú támogatásokat, illetve a nyújtott kölcsönök visszatérüléseit.

***Felhalmozási bevételek (17.sz.melléklet)***

***Felhalmozási célú támogatások államháztartáson belülről***

Felhalmozási célú önkormányzati központi támogatásként 1.204.850 eFt realizálódott, amely a Belügyminisztériumtól

* belterületi útfejlesztésekre,
* Gyöngyös patak hídrekonstrukciójára,
* a Vásárcsarnok környékének rekonstrukciójára, kapcsolódó parkolók kialakítására,
* a Víztorony és környezetének fejlesztése II.ütem támogatására, valamint

az Információs és Technológiai Minisztériumtól

* a Zanati kerékpárút fejlesztésére érkezett.

Az Európai Uniós pályázatokhoz kapcsolódó felhalmozási célú támogatások a projektek megvalósulási ütemének megfelelően és a támogatási szerződésekben foglaltak szerint kerültek lehívásra. 2021.év során e tétel az önkormányzatnál 420.543 eFt összeget jelentett.

***Felhalmozási bevételek***

Az önkormányzati lakások, ingatlanok értékesítéséből pályáztatás során befolyt bevétel 1.958.086 eFt. Az ingatlanértékesítés bevételei elsősorban a 02089/2 hrsz-ú kivett telephely (északi iparterület), a 7841/A/1-9 hrsz-ú Kolozsvár u. 27. sz alatt lévő ingatlanok, és az 5487/32 hrsz-ú Szt. László király u. ingatlanok értékesítéséből adódtak.

***Felhalmozási célú átvett pénzeszközök*** között számoljuk el a felhalmozási célra nyújtott kölcsönök visszatérüléseit, a felhalmozási célú pályázatokra államháztartáson kívüli támogatótól beérkezett bevételeket, valamint az önkormányzat által nyújtott támogatások elszámolása során visszatérítendő összegeket.

**III. KIADÁSOK ALAKULÁSA**

**ÁGAZATI KIADÁSOK**

***Oktatási ágazat kiadásai (8.sz.melléklet)***

Szombathely Megyei Jogú Város Közgyűlése 2021. évre vonatkozóan – az óvodák, valamint a Szombathelyi Köznevelési GAMESZ működtetésén túl – az oktatási ágazat eredeti előirányzatát 64.284 eFt összegben határozta meg, amelyből 30.000 e Ft volt az óvodák karbantartására fordítható összeg. A 2020. évi pénzmaradvány jóváhagyásával, valamint a költségvetési rendelet módosításakor 95.294 e Ft-ra nőtt a rendelkezésre álló összeg.

Az oktatási kiadásokban szereplő tételek törvény, önkormányzati rendelet, közgyűlési illetve bizottsági határozatok, továbbá fennálló szerződések alapján kerültek tervezésre és felhasználásra.

***Kulturális ágazat, média kiadásai (9.sz.melléklet)***

A Kulturális ágazat, média kiadásaira 2021. évre vonatkozóan 3.276.087 e Ft-ot biztosított az Önkormányzat, amelyből 2.983.483 eFt a kulturális intézmények kiadása és civil szervezetek támogatása.

Nem önkormányzati szervezetek támogatására 2021. évben 37.650 eFt előirányzott támogatási összeg megállapodás alapján 100,00 %-ban kiutalásra került.

2021. évben a kulturális ágazat kiadásai közül a „Kulturális és civil alap”, továbbá a „Városi nagyrendezvények” tételsorokról a Kulturális, Oktatási és Civil Bizottság volt jogosult dönteni.

A Kulturális ágazat, média kiadásokra biztosított előirányzatok felhasználása az áthúzódó kifizetéseket is figyelembe véve megtörtént.

***Szociális ágazat kiadásai (10.sz.melléklet)***

Az önkormányzati bevételekkel fedezett szociális kiadásokra a Pálos Károly Szociális Szolgáltató Központ és Gyermekjóléti Szolgálat támogatásán kívül módosított előirányzatként 461.248 eFt állt rendelkezésre, a teljesítés év végéig 78,08 %.

Önkormányzati támogatásból biztosított segélykeretből a szociálisan rászorult állampolgárok érdekeit és jogos igényeit szem előtt tartva, a központi és a helyi szakmai irányelveknek, rendeleteknek megfelelően gazdálkodva szociális ellátásokat folyósítottunk.

***Egészségügyi ágazat kiadásai (11.sz.melléklet)***

A Szombathelyi Egészségügyi és Kulturális Intézmények GESZ támogatásán kívül módosított előirányzatként 105.648 eFt állt rendelkezésre, mely összeg év végéig 96,8 %-ban felhasználásra került.

***Gyermekvédelmi ágazat kiadásai (12.sz.melléklet)***

A Szombathelyi Egyesített Bölcsődei Intézmény működési és felhalmozási kiadásokra biztosított támogatásán kívül 3.546 eFt állt rendelkezésre.

A Közgyűlés 3.000 e Ft támogatást biztosított az SOS Gyermekfalu Magyarországi Alapítvány támogatására, mely összeg 2021. december végéig teljes összegben kiutalásra került.

***Egyéb más ágazathoz nem sorolható intézmények és feladatok kiadásai (13. sz. melléklet)***

A Parkolásgazdálkodási kiadás előirányzatából a megkötött szerződés és a hatályos jogszabályok szerint fizettük a parkolás üzemeltetését.

Az Áfa befizetések tételsoron az Áfa bevallásoknak megfelelően a kiszámlázott Áfa befizetések, a fordított Áfa befizetések és az Áfa visszaigénylések egyenleg adata szerepel.

A költségvetési rendeletben a projektek megvalósításához kapcsolódó fordított áfa befizetések előirányzata az adott projekt egységes kezelése miatt a felhalmozási táblázatban került külön soron nevesítésre, az Áfa visszaigénylések előirányzata pedig a működési bevételek között szerepel. A költségvetési táblázatokban az Áfa bevallás jellegéből adódóan ezeken a tételsorokon nem szerepel teljesítés adat.

A Lakás és helyiségüzemeltetés feladatait üzemeltetési szerződés alapján a SZOVA Zrt. látja el. A költségvetésben az elszámolás során könyvelt kiadások várható túlteljesítésével veszteségpótlás címen számoltunk. A 2021. évre vonatkozó üzemeltetés során keletkezett pénzforgalmi hiányt az önkormányzat május 31. napjáig téríti meg a SZOVA Zrt. részére a 451/2015.(XII.10.) Kgy.sz.határozat alapján.

A Választott tisztségviselők juttatásai tételből került kifizetésre a polgármester, alpolgármesterek, képviselők és bizottsági tagok részére a 2021. évi illetmény, cafetéria juttatások és kiküldetés költsége.

Savaria Városfejlesztési Nonprofit Kft. tulajdonosi támogatásként 15.000 eFt működési támogatást kapott, illetve 20.000 eFt összegű tagi kölcsönt nyújtott az önkormányzat, melyet vissza is fizetett 2021-ben.

Az önkormányzat a Szolidaritási adó befizetési kötelezettségének eleget tett 2.697.264 eFt összegben.

Rendőrség támogatására 6.000 eFt került kiutalásra a Szombathely közbiztonságának javítására.

Polgárőr szervezetek részére 2.000 e Ft került kifizetésre a polgárőr szervezetek alaptámogatására és az éves beszámoló alapján eredményességi támogatásra.

Vas Megyei Katasztrófavédelmi Igazgatóság – Tűzoltóság támogatása tételsorról 1.700 eFt előirányzat kifizetésre került.

ELTE részére folyósított támogatással a duális gépészképzés fenntartása érdekében járult hozzá önkormányzatunk. A 2021. évre járó 130.000 eFt támogatási összeg teljes egészében kiutalásra került.

Erdőgazdálkodási költségek tétel terhére a megkötött szerződés szerinti munkák kerültek megrendelésre, kifizetésre.

Közbeszerzési kiadások tételből a teljesítés a szerződésnek és a jogszabályoknak megfelelően történt.

A Tervezések hatósági díja lejáró engedélyekhez, egyéb díjak előirányzatáról fizettük ki a Szombathely, Rohonci út 62. szám mögötti területen parkolók kialakítására vonatkozó engedélyezési és kiviteli tervdokumentáció elkészítését, a Hunyadi u. Vásárcsarnok felújítása II. csarnok déli oldalán 15 db parkoló ideiglenes forgalomba helyezési díját, a Szedreskert szabadtéri közösségi rendezvénytérré fejlesztése geodéziai felmérésének elkészítését és dokumentálását. Szintén ebből a tételből került kifizetésre a Ferenczy u. összekötő szakasz és körforgalmi csomópont kivitelezéséhez kapcsolódó ivóvízvezeték hálózat összekötés és rekonstrukció tervezési és engedélyeztetési munkájának végszámlája, Bakó József utcában 50 db parkoló tervezési díja, a Szombathely-Balogunyom kerékpárút közúti biztonsági audit díja.

Vagyongazdálkodási kiadások (szakértők igénybevétele, ügyvédi munkadíj, egyéb kiadások) előirányzatából 14.250 eFt került kifizetésre, értékbecslésekre, telekalakításokhoz, kisajátítási eljáráshoz szükséges vázrajzok készítésére, illetve az azzal kapcsolatos eljárási díjakra.

A vásárok, karácsonyi díszkivilágítás tételsorról kerültek kifizetésre a Halottak Napi megemlékezéssel kapcsolatos költségek, továbbá a 2020. évi Adventi vásárból a 2021. évre áthúzódó kifizetések, illetve a 2021. évi Adventi időszakkal kapcsolatos kiadások. A 2021.évi Adventi vásár kiadásainak nagy része az év vége miatt áthúzódik a 2022.évre.

Az egyéb kiadások, informatikai kiadások tételsorok a szerződésekben és kötelezettségvállalásokban foglaltaknak megfelelően kerültek kiutalásra, az áthúzódó kötelezettségvállalások összegeit a 2021.évi maradvány elszámolásról szóló előterjesztésben szerepeltetjük.

## *Sport ágazat kiadásai (14.sz.melléklet)*

Szombathely Megyei Jogú Város Önkormányzatának mindenkori költségvetési rendelete minden évben biztosít támogatást a szombathelyi székhellyel rendelkező, a város területén működő sportszervezetek részére. Az elmúlt években kialakult finanszírozási struktúra, valamint a jelenlegi járványhelyzetből adódó gazdasági helyzet eredményeként szükségessé vált egy sportfinanszírozási rendszer kialakítása, amely összhangban van a már elfogadott és érvényes sportfejlesztési koncepcióval. A sportfinanszírozási rendszer többek között meghatározza a támogatottak körét és sorrendjét, valamint konkrét finanszírozási szempontokat határoz meg.

Szombathely Megyei Jogú Város Közgyűlése 2021. évben 876.599 eFt-ot biztosított a sport ágazat kiadásaira, melyből 250.000 e Ft a Szombathelyi Sportközpont és Sportiskola Nonprofit Kft. működéséhez nyújtott önkormányzati támogatás.

A sport ágazati tételek kifizetésére a Szombathely Megyei Jogú Város sportfinanszírozási rendszere, Szombathely Megyei Jogú Város Közgyűlése és a szakmai Bizottság határozatai alapján került sor.

A nagyobb összegű támogatások kifizetése a sportszervezetekkel egyeztetett ütemezés szerint történtek, ilyenek például: FALCO KC Kft., Szombathelyi Kézilabda Klub és Akadémia.

A többi sportszervezet a szakmai Bizottság döntése alapján nagyobb részt pályázati úton, vagy egyedi kérelemre működési támogatásban, valamint rendezvény támogatásban részesült.

A Szombathelyi Szabadidősport Szövetség a Városstratégiai, Idegenforgalmi és Sport Bizottsághoz benyújtott éves programja alapján kapott támogatást. A Szombathelyi Szabadidősport Szövetség támogatása 2021. évben 12.000 e Ft volt, mely összeg teljes egészében kiutalásra került.

A 2021. december 31. napjáig a tervezett előirányzatoknak 97,96 %-a felhasználásra került.

***Kommunális városüzemeltetési és környezetvédelmi kiadások (15.sz.melléklet)***

Az Egyéb feladatok előirányzatából fizettük ki a SZOVA NZrt-vel kötött szerződés alapján az aluljárók fenntartását, nyilvános illemhelyek üzemeltetését, autóbuszvárók fenntartását, közterületek lobogózását, utcanévtáblák kihelyezését, közterületi hulladékgyűjtők karbantartását és cseréjét, egyéb városgazdálkodási szolgáltatásokat, a városi rágcsálóirtásokat, a szánkópálya üzemeltetéséhez szükséges ideiglenes mérőhelyek bekapcsolását, a közkifolyók vízdíját.

Kifizetésre került a „Fogadj örökbe egy parkot!” program végrehajtásához szükséges eszközök beszerzése, a város területén lévő 8 db tűzi víztározó rendszeres felülvizsgálati díja, a Petőfi S. u. - hrsz. 6119/4 - támfal és fa statikai helyzetének szakértői díja, a Szent István park díszkút javítása, 2 db 5 m3-es hulladékgyűjtő konténer kihelyezésének díja, valamint a Csónakázó tó vízjogi üzemeltetési engedélyezési munkái.

A Közvilágítás díja előirányzatából a városi hálózat áramdíját fizettük ki a szolgáltatóknak.

A köztisztasági tevékenységet a SZOVA Nonprofit Zrt. az illegális hulladéklerakókkal kapcsolatos tevékenységet a SZOMHULL Nonprofit Kft. a szerződésében foglaltak szerint végezte.

A Csaba úti felüljáró fenntartását, karbantartását a SZOVA Zrt., illetve az MVM Zrt. szerződés szerint teljesítette.

A parkfenntartási munkákat a város teljes területén a Szombathelyi Parkfenntartási Kft. látja el parkfenntartási szerződés keretében, valamint a FÉHE Kft. és a SZOVA Nonprofit Zrt. is kapott megbízást kaszálási feladatokra.

A városi faültetési program keretében 63 fa ültetése történt a Stromfeld lakótelepen, 11-es Huszár úti lakótelepen, a 11-es Huszár úton, illetve a Verseny utcában.

A vízhasználati díjtételből a vízkészlet használati járulékot fizettük ki.

Folyékony hulladékgyűjtés tételből a közszolgáltatási szerződés szerint Szombathely közigazgatási területén a háztartási szennyvíz begyűjtésének és ártalommentes elhelyezésének kiszállás és munkadíját fizettük ki.

A szolgalmi joggal terhelt épületrészek karbantartását a megállapodásoknak megfelelően a társasházaknak a 2020. évi évről készült elszámolások alapján fizettük ki 2021. évben.

Az önkormányzati tulajdonú területek kaszálási munkálatait a FÉHE Nonprofit Kft. végezte.

Az Illegális hulladéklerakók felszámolása - központi támogatásból valósult meg Szombathely külterületén több helyszínen az illegális hulladéklerakók felszámolása.

A Szökőkutak előre nem látható hibaelhárítása előirányzatából a Berzsenyi Dániel téren lévő 3 db szökőkút medencéinek téli lefedését, valamint az Alkotás utca szökőkút világításának javítását rendeltük meg.

A Környezetvédelmi kiadások előirányzatából a Szombathely, Rákóczi Ferenc u. 1. szám alatti Café Móló Étterem melletti helyi védelem alatt álló platánfa ügyében szakvélemény készítését fizettük ki.

SZMJV Fenntartható Energia- és Klíma akcióterve (SECAP) kifizetésre került.

***Út – hídfenntartási kiadások (16.sz.melléklet)***

Az Út–híd fenntartási kiadásokra biztosított előirányzatoknál a feladatok a kötelezettségvállalások alapján megrendelt munkákat figyelembe véve teljesültek.

Hézagkiöntés keretében a város területén a vállalkozó a hézagkiöntési munkálatokat elvégezte.

A „Kátyúkár-önerő biztosítása” előirányzatából az önkormányzati önerő összegét fizettük ki.

A Jelzőlámpák előirányzatából az önkormányzati utak csomópontjaiban lévő forgalomirányító berendezések üzemeltetését, karbantartását és a városi jelzőlámpák áramdíjait fedeztük.

A Közvilágítás előirányzatából rendeltük meg a Vépi úton a közvilágítás kapcsolóóra, valamint kábel cseréjét; a Söptei úti közvilágítási alkonykapcsoló cseréjét; Bartók Béla körútnál a Perint-patak híd alatti kerékpárút közvilágítását; a Kárpáti Kelemen utcában kandeláber helyreállítási munkáit; a Fő téren 2 db közvilágítási kábelhiba javítását; Kismezei út 10-12. előtt oszlopra lámpatest felszerelését; a Székesegyház, Szalézi templom, Szent II. János Pál pápa szobor világításának javítását.

A „Zárt csapadékcsatorna” tételből a zárt csatorna fedlapjainak, víznyelőrácsainak cseréjét, szintbeemelését, a felmerülő hibák, károk elhárítását, javítását és a csapadékcsatorna rendszer tisztítási munkáit fizettük ki szerződéses partnereinek.

A Nyílt árok tisztítás előirányzatából a nyílt árkok iszapolást, mederprofilozását, az árkok területén lévő bozót és cserje irtását végeztettük el.

A Víznyelők tisztítása előirányzatát az azonnali beavatkozást igénylő feladatok elvégzésére használtuk fel.

***Önkormányzati felhalmozási kiadások (18.sz.melléklet)***

## *Pénzeszközátadás*

Együttműködési megállapodást kötött SZMJV Önkormányzata a Magyarországi Evangélikus Egyházzal és a Szombathelyi Evangélikus Diakónia Központtal, hogy az Egyház legkésőbb 2022.09.01. napjától 24 új, örökös hajléktalan otthoni és 2023. január 1. napjától 20 új, örökös idősotthoni férőhelyet létesít a Szombathely, Középhegyi út 1. szám alatt. Az 550.000 eFt támogatási összegből a 2021. évben esedékes 1. részletet 467.500 eFt-ot kifizettük a Szombathelyi Evangélikus Diakónia Központnak.

Támogatási szerződést kötöttünk a Szent Kvirin Szalézi Plébániával a Szalézi templom lépcsőfelújítással és akadálymentesítéssel kapcsolatos beruházás befejezéséhez.

A SZMJV Önkormányzata a szombathelyi 02089/2 hrsz-ú ingatlant értékesítette 651.824 e Ft értékben. Söpte Önkormányzatával 2020. november 19-én kötött előzetes keretmegállapodás értelmében a befolyt nettó vételár 11 %-ának megfelelő összeget 71.701 e Ft Söpte Önkormányzatának átutaltuk.

Szombathelyi Pingvinek Jégkorong Klub részére utaltunk 118.000 e Ft támogatást a fedett jégcsarnok beruházás finanszírozására

Szent Márton Emlékévhez kapcsolódó beruházások megvalósítása érdekében a Belügyminisztérium 2.500.000 eFt összegű támogatást biztosított 2016. évben. A beszámolóhoz 2021.évben érkezett hiánypótlásra megadott válaszaink között 108.497.862 Ft összeg nem került elfogadásra azzal az indokkal, hogy ezen összegeket nem a támogatott tevékenység időtartama alatt, vagyis nem 2017. december 31-ig használtuk fel. Az el nem fogadott tételek a 2017. december hónapban befogadott és kifizetett kivitelezési számlák fordított Áfa tételeit tartalmazzák. Amennyiben az egyenes Áfa szabályai szerint került volna felszámításra a számlák Áfa tartalma, akkor azt a vállalkozó részére, a számla teljes összegének megfizetésével kellett volna teljesítenünk. Az érintett számlák azonban a fordított adózás szabályai kerültek kiállításra, így azok Áfa tartalma a törvényi előírások szerint a következő havi Áfabevallásban kerültek elszámolásra és megfizetésre. A többször is megtett, jogszabályi hivatkozásokkal alátámasztott állásfoglalásunkat - amely más támogató szervezetekkel történt elszámolásokkal is összhangban volt -, nem fogadták el. A fenti összeget és annak kamatát (10.680.858 eFt) 2021. október 5-én a Magyar Államkincstár által megjelölt számlaszámra elutaltuk.

## *Lakásalap*

Önkormányzati felhalmozási kiadások között 52.214 e Ft-ot biztosított Szombathely Megyei Jogú Város Közgyűlése az önkormányzati bérlakások felújítására, melyből 2021. december végéig 18.742 e Ft került kifizetésre.

## *Közművesítés*

A Víziközmű-használati és szennyvízközmű-használati díjak felhasználása a gördülő fejlesztési tervben foglaltaknak megfelelően történt. A VASIVÍZ Zrt-vel kötött üzemeltetési szerződés melléklete rendelkezik a használati díj megállapításáról és a felek közötti elszámolási kötelezettségekről. Az önkormányzat évente két alkalommal számlát állít ki használati díj címén az üzemeltető felé. Az üzemeltető és az önkormányzat a használati díjakkal szemben kompenzációval számolja el a rekonstrukciós munkákról kiállított számlák értékét.

## *Közlekedés, útépítés, közvilágítás, hídfelújítás*

Az út, járda, kerékpárút, parkoló, közvilágítás építési és felújítási program előirányzatából fizettük ki szakhatósági eljárási díjak, szakkérdés vizsgálati díj, a 2019. évi útfelújítási program műszaki ellenőrzés végszámláját, illetve a Vadász utca felújítását, a Tesco körforgalomtól Zanat belterületig kétirányú kerékpárút kivitelezésének engedélyezési és kiviteli terveinek elkészítését.

Szintén ebből az előirányzatból fizettük ki a Krúdy Gyula u. 2. sz. szemben lévő közterület - hrsz: 9150/3 park - építésének, a Vereczkei utca kétoldalú csapadékvíz elvezetésének, a Bem J. u. 2 .sz. mögötti játszótér felújításának, a Stromfeld lakótelepen parkolók kialakításának, a Gesztenyefa, Bükkfa, Nyárfa és Tölgyfa utcákban a járdafelújításnak, illetve a Szűrcsapó u. 8. melletti parknak a tervezését.

A Külső Söptei út további szakaszának megépítése, felújítása megvalósult.

BM támogatás -Belterületi útfejlesztések, -Gyöngyös patak hídrekonstrukció, -A vásárcsarnok környékének rekonstrukciója, kapcsolódó parkolók kialakítása, - Víztorony és környezetének fejlesztése II. ütem előirányzatokból a terveztetési és műszaki ellenőrzési feladatokat megpályáztattuk, a kivitelezési eljárások előkészítése folyamatban van.

ITM támogatás- Zanati kerékpárút fejlesztése előirányzatból a kivitelezési tervek és az építési engedély beszerzése megtörtént, műszaki ellenőrzési feladatokat megpályáztattuk, a kivitelezési eljárások előkészítése folyamatban van.

*Egyéb beruházások*

Városfejlesztési alap előirányzatából fizettük ki az előző évekről áthúzódó tervezéseket, illetve a Magyar Posta Zrt részére támogatást fizettünk a Szombathely, Laky Demeter utcai posta megnyitásához szükséges költségekre.

Az 5487/31 hrsz-ú kivett iparterület megnevezésű ingatlan hasznosítása érdekében a 11. és 16. sz. épület bontása előirányzatból a 11. számú épület elbontása megtörtént.

Északi iparterület áramellátás kiépítése tételből a hálózatfejlesztési hozzájárulások kifizetése megtörtént, a kiépítés 2022. évben valósul meg.

*Nagyprojektek, projektek*

TOP projektek auditálási kiadásai sor a „TOP-6.4.1-15-SH1-2016-00001 Szombathely Megyei Jogú Város kerékpárosbarát fejlesztése” projekt közúti biztonsági auditálási feladataihoz nyújt fedezetet. A projektekhez kapcsolódó tevékenység ellátása folyamatban van, a beruházás megvalósítását követően fog lezárulni.

A projektek előkészítése sor felhasználása folyamatosan, a felmerülés ütemének megfelelően történik, a projektek megvalósítása érdekében szükséges, de a támogatásokból nem elszámolható kiadásokra.

Modern Városok Program - Gothard kastély fejlesztése az örökségvédelmi engedély beszerzése megtörtént, a kiviteli tervek elkészültek. Tekintettel arra, hogy a tervezői költségbecslés lényegesen több, mint a rendelkezésre álló fedezet, ezért a támogató szervezet és az örökségvédelmi hatóság felé kérdést tettünk fel a probléma tisztázása érdekében.

TOP-7.1.1-16-H-ERFA-2020-00750 - A 11-es Huszár úti lakótelepen lévő közpark közösségi célú fejlesztéséhez, TOP-7.1.1-16-H-ERFA-2020-00749 - Közösségi terek sportfunkcióval való bővítéshez, TOP-7.1.1-16-H-ERFA-2020-00780 - A Szedreskert szabadtéri közösségi rendezvénnyé fejlesztéséhez, TOP-7.1.1-16-H-ERFA-00825 - Tószer téri sportpálya közösségi célú fejlesztéséhez kapcsolódóan a kiviteli tervek elkészültek.

TOP-7.1.1-16-H-ERFA-2020-00781 - A gyöngyösszőlős klubház fejlesztése projektben az engedélyes és kiviteli terveket beszereztük, a támogató jóváhagyó nyilatkozata után a kivitelezésre vonatkozó közbeszerzési eljárás elindulhat.

TOP-7.1.1-16-H-ERFA-2020-00792 - A Zarkaházi Szily-kastély fejlesztése a gyöngyöshermán-szentkirályi közösség számára projekt keretében az engedélyezési tervek elkészültek, az örökségvédelmi engedélyezési eljárás folyamatba van.

TOP-7.1.1-16-H-ERFA-2020-00782 - Belvárosi közösségi tér fejlesztése projektben az engedélyes és kiviteli terveket beszereztük, a támogató jóváhagyó nyilatkozata után a kivitelezésre vonatkozó közbeszerzési eljárás elindulhat.

TOP-7.1.1-16-H-ERFA-2020-00783 - Játszóterek fejlesztése projektben a kiviteli tervek elkészültek, a közbeszerzési eljárás előkészítése folyamatban van.

TOP-6.1.3-15-SH1-2016-00001 - Szombathelyi Vásárcsarnok felújítása elkészült.

TOP-6.1.4-00001 Képtár turisztikai célú felújítására vonatkozóan a műtárgy világítás, installációk és információs táblák beszerzése megtörtént. Az informatikai eszközök közbeszerzési eljárása folyamatban van. A látogatói mellékhelyiségek és vizesblokk kialakítására a tervek rendelkezésre állnak, a kivitelezésre vonatkozó közbeszerzési eljárás eredménytelensége miatt 2022. évben az eljárást megismételjük.

TOP-6.1.4-00003 Víztorony és környezetének turisztikai célú fejlesztése projektben a műtárgy világítás és a kiállítás eszközbeszerzése lezárult.

TOP-6.1.4-00004 Schrammel Imre életművének méltó elhelyezése Szombathelyen projekt keretében a korongozók beszerzése megtörtént.

A TOP-6.2.1-15-SH1-2016-00002 Óvoda fejlesztések Szombathelyen projekt keretében a Gazdag Erzsi kivitelezési munkái és a Mesevár Óvoda kerítésépítése elkészült.

A TOP-6.4.1-15-SH1-2016-00001 - Szombathely Megyei Jogú Város kerékpárosbarát fejlesztése a pályázatban megjelölt helyszíneken a kerékpárutak és kerékpártámaszok kiépítése, kihelyezése megtörtént. A közbringa program megvalósítását fedezethiány miatt a Közgyűlés nem támogatta, elhagyása mellett döntött.

TOP-6.5.1.16-SH1-2018-00002 - Önkormányzati épületek energetikai korszerűsítése - Oladi Szakgimnázium és Szakközépiskola felújítása folyamatban van, befejezése 2022. évben várható.

TOP-6.5.1.16-SH1-2018-00001 Önkormányzati épületek energetikai korszerűsítése - Maros és Pipitér Óvodák energetikai korszerűsítése 2021. évben befejeződött.

TOP-6.2.1-19-SH1-2019-00001 Bölcsődei férőhely kialakítása, bővítése projekt keretében a kivitelezői szerződés aláírás megtörtént, a munkák megkezdődtek, várhatóan 2023-ban fejeződik be. A fejlesztéshez kapcsolódóan 14 db szülői parkoló is kiépül.

TOP-6.4.1-15 2019-00003 Szombathely-Vép településeket összekötő kerékpárút megépítése és a TOP-6.4.1-2019-00004 - Szombathely és Balogunyom településeket összekötő kerékpárút megépítése projektekben a kiviteli tervek rendelkezésre állnak, a kivitelezésre vonatkozó közbeszerzési eljárás eredményesen zárult, a kivitelezési szerződések aláírásra kerültek.

TOP-6.1.5-2019-00002 - Ferenczy u. hiányzó szakaszának kiépítésére a kivitelezővel a szerződéskötés megtörtént. Szerződés szerinti befejezési határidő 12 hónap.

*Intézményi felhalmozási célú kiadások (6.sz.melléklet)*

Az intézményi felhalmozási kiadások 627.965 eFt előirányzata 71,18 %-ban teljesült. A kiadások alul teljesítésének indokai a következők:

Az alábbi óvodák esetében 2021. évben dokumentált beruházási és felújítási tételek vannak:

• Aréna Óvoda – lépcső burkolat készítés 2.206 eFt,

• Barátság Óvoda – játszótéri eszközök éves ellenőrzési jegyzőkönyvében rögzített balesetveszélyes udvari játék pótlása 908 eFt,

• Mesevár Óvoda – gumiburkolatos terület felújítása 1.861 eFt,

• Gazdag E. Óvoda – csapadékcsatorna javítása 791 eFt,

• Benczúr Gy. Utcai Óvoda – gyermek öltöző szekrény beszerzések 982 eFt.

A felújítási munkák végzése folyamatos és a pénzügyi teljesítésekre 2022. évben kerül majd sor.

A Kőrösi Cs. S. Utcai Óvoda esetében öltözőszekrények elkészítése tárgyában 2021. december 21-én módosításra került vállalkozási szerződésben foglaltak teljesítési határideje 2022. január 31. Ezért a pénzforgalmi kifizetés is áthúzódik a 2022. gazdálkodási évre.

A Köznevelési GAMESZ felhalmozási célú költségvetési előirányzata többek között fedezetet nyújtott az alábbiakra:

• Hétszínvirág Óvoda - udvari játékok felújítása és a balesetveszélyes játékok pótlása 2.218 eFt,

• Maros Óvoda – tetőre felvezető hátvédő kosaras létra beszerzése 593 eFt,

• Gazdag E. Óvoda – kerítés felújítás 2.394 eFt,

• Kőrösi Cs. S. Utcai Óvoda – „KRESZ” pálya felújítása II. ütem 1.895 eFt,

• Köznevelési GAMESZ – mellékhelyiség akadálymentesítése 2.517 eFt,

• Benczúr Gy. Utcai Óvoda – kerítés áthelyezés költsége 500 eFt.

A fentiekben felsorolt beruházási és felújítási kiadások (mindösszesen 10.117 eFt) pénzforgalmi kifizetésére 2022. évben kerül sor.

A Mesebolt Bábszínháznál gépjármű beszerzés folyamatban van. A gépjármű az értékesítővel kötött megállapodás alapján 2022. június 30-ig kerül leszállításra, s végleges pénzügyi teljesítés is ekkor fog megtörténni.

Az Emberi Erőforrások Minisztériumi által kiírt pályázaton elnyert támogatásból a kamaraterem fejlesztése és új előadói technika megteremtése valósul meg. A kivitelezés 2021. évben elkezdődött. A pályázati elszámolhatósági szabályok alapján a pénzügyi teljesítés 2022. évben fog megtörténni.

A Savaria Szimfonikus Zenekarnál az EMMI pályázati pénzeszközök elszámolhatósági szabályait figyelembe véve az előadó-művészeti többlettámogatásokból megvalósuló felhalmozási kiadások 2022. évben fognak pénzforgalmilag teljesülni mindösszesen 34.000 eFt összegben.

A Berzsenyi Dániel Megyei Hatókörű Városi Könyvtár átvett pénzeszközből történő beszerzéseinek – községi könyvtárak bútorzatcseréje: könyvespolcok, asztalok, könyvválogató ládák, gurulós tárolók - megrendelése 2021. évben megtörtént, pénzforgalmi kifizetésük 2022. évben esedékes, mindösszesen 2.495 eFt összegben.

A Savaria Megyei Hatókörű Városi Múzeum NKA pályázati pénzeszközök elszámolhatósági szabályait figyelembe véve a ténylegesen felmerülő kiadások, úgymint muzeális gyűjtemény beszerzése, informatikai háttér biztosítása természettudományi képi anyagok tárolására 2022. évben fognak teljesülni, mindösszesen 2.247 eFt összegben.

Az Egészségügyi és Kulturális GESZ folyamatban lévő felhalmozási célú beszerzései a következők:

• Egészségfejlesztési Iroda – külső nyílászárók cseréje,

• Szent M. utcai felnőtt háziorvosi rendelő - belső ajtók cseréje,

• irodatechnikai eszközök beszerzése – nyomtatók, SSD tároló, stb. ,

• Központi Orvosi Ügyelet épületében – kiszolgáló helyiségek felújítása.

Mindösszesen 24.368 eFt, melynek pénzügyi teljesítési időpontja 2022. gazdálkodási év.

**IV.FINANSZÍROZÁSI MŰVELETEK**

## Finanszírozás alakulása

2021.évben hitelfelvételre nem került sor. Az Önkormányzat zárt végű pénzügyi lízingszerződést kötött a K&H Bank Zrt-vel 2018.10.10-én, mely 2019.év során két ütemben valósult meg. A lízingszereződésben foglalt pénzeszköz a Szombathely közterületén található lámpatestek cseréjére került felhasználásra. A pénzügyi lízingből eredő fizetési kötelezettség állományáról szóló évenkénti kimutatást a 30. sz. melléklet tartalmazza.

A lízingállomány alakulása ezer Ft-ban:

|  |  |  |  |
| --- | --- | --- | --- |
|  | 2019. | 2020. | 2021. |
| **Lízing****Nyitóállomány** | **0** | **1.383.586** | **1.262.837** |
| Lízing kötelezettség előírás | **1.448.992** | **0** | **0** |
| Lízing törlesztés | **65.406** | **120.749** | **120.749** |
| **Lízing záróállomány** | **1.383.586** | **1.262.837** | **1.142.088** |

Az államháztartásról szóló törvény végrehajtásáról szóló kormányrendelet előírása alapján 2021. évre vonatkozóan 221.856 eFt állam általi megelőlegezést folyósított a Kincstár, mely december 23-án az önkormányzat bankszámláján jóváírásra került. Az elszámolási szabályok szerint 2022.évben történik a támogatási előleg elszámolása a nettó finanszírozás keretében.

Az önkormányzat és az intézmények előző évi költségvetési maradvány igénybevételének teljesítését a számviteli szabályok szerint elszámoltuk.

**V. VAGYON ALAKULÁSA**

Szombathely Város Önkormányzatának összevont mérlegadatait a 23-24.sz.melléklet tartalmazza.

**Eszközök e Ft-ban**

|  |  |  |  |
| --- | --- | --- | --- |
| **Eszközök**  | **2020.12.31 zárómérleg** | **2021.12.31 zárómérleg** | **2021/2020****%** |
| A/I. Immateriális javak | 13 263 | 18 105 | 136,51 |
| A/II. Tárgyi eszközök | 79 087 715 | 79 778 235 | 100,87 |
| A/III. Befektetett pénzügyi eszközök | 6 465 367 | 6 452 277 | 99,80 |
| A/IV. Koncesszióba, vagyonkezelésébe adott eszközök | 884 677 | 880 596 | 99,54 |
| **A/ Nemzeti Vagyonba tartozó Befektetett eszközök összesen** | **86 451 022** | **87 129 213** | **100,78** |
| B/I. Készletek | 28 547 | 26 934 | 94,35 |
| B/II. Értékpapírok | 0 | 0 |  |
| **B/ Nemzeti Vagyonba tartozó Forgóeszközök összesen** | **28 547** | **26 934** | **94,35** |
| C/ Pénzeszközök | 9 599 951 | 9 616 738 | 100,17 |
| D/ Követelések | 6 787 109 | 7 149 944 | 105,35 |
| E/ Egyéb sajátos elszámolások | -132 317 | 79 114 | 259,79 |
| F/ Aktív időbeli elhatárolások | 383 778 | 480 560 | 125,22 |
| **ESZKÖZÖK ÖSSZESEN** | **103 118 090** | **104 482 503** | **101,32** |

Az önkormányzat összevont mérlegfőösszege a 2020.évi zárómérleg adataihoz képest 1.364.413 eFt növekedést mutat, több tényező együttes hatásaként. A tárgyi eszköz és követelés állomány növekedése, valamint az egyéb sajátos elszámolások (Áfa) hatott jelentősen a főösszeg változására.

Tárgyi eszközök

A befejezetlen beruházások állománya jelentős mértékben csökkent, mert a TOP projektek keretében megvalósuló beruházások nagy része aktiválásra került. Új projektek is indultak 2021. évben, mely beruházások aktiválására a következő években kerül sor.

A befejezetlen beruházások állományából 2021. évben az alábbi nagyobb beruházásokat aktiváltuk:

* Szombathely bel- és csapadékvíz védelmi rendszerének fejlesztése: Szent Imre herceg út, Stromfeld lakótelep, Joskar-Ola lakótelep, Erdei iskola úttól a Középhegyi útról nyíló utcák, Olad falu, Szatmár utca, Mérleg utca, Rumi út
* SZMJV kerékpárosbarát fejlesztése projekt
* Északi iparterület fejlesztése projekt
* Víztorony és környezetének turisztikai célú fejlesztése projekt elemei
* Schrammel Imre életművének méltó elhelyezése Szombathelyen projekt elemei
* Képtár turisztikai célú felújítása
* Vásárcsarnok felújítása
* Vadvirág óvoda fejlesztése

Térítésmentesen átadtuk az Önkormányzat által az intézményeink részére beszerzett alábbi eszközöket és beruházásokat:

* a „Vásárok, karácsonyi díszkivilágítás” költségvetési tételsor terhére beszerzett 21 darab fehér asztalt és 9 db kerek összecsukható bárasztalt a Polgármesteri Hivatalnak,
* az „Állami és önkormányzati adatbázisok használati, továbbvezetési, karbantartási és szolgáltatási díja” költségvetési tételsor terhére beszerzett 5 db routert a Szombathelyi Egészségügyi és Kulturális Intézmények Gazdasági Ellátó Szervezetének,
* a Kámoni fiókkönyvtár felújítási értékét a Szombathelyi Egészségügyi és Kulturális Intézmények Gazdasági Ellátó Szervezetének.

Térítésmentesen átvettünk az „Éljen Szombathely Egyesülettől” 2 db kupakgyűjtő szívet, Horváth Soma alpolgármester úrtól 2 db padot (Szűrcsapó utca 16-18. számú lakótömbök közötti területen lévőt), a VASIVÍZ Zrt-től szenyvízcsatorna rekonstrukciókat, a Joskar-Ola Alapítványtól padokat és szemétgyűjtőket, illetve az Aranypatak lakóparktól a helyi közúthálózat részét képező út- és járdahálózatot. Az Országos Horvát Önkormányzattól a Pázmány Péter körút 28/A. számú épület felújítási értékét, a Víztorony-Kreszpark Kulturális és Szabadidő Egyesülettől kültéri fitnesz eszközöket, a Magyar Kézilabda Szövetségtől rekortán kézilabdapályát, illetve a Magyar Államtól utakat.

Térítésmentesen ajándékozási szerződés keretében átvettük a szentkirályi Római Katolikus Egyházközségtől a 11723/2 hrsz.-ú közparkot.

Egyéb csökkenésként, illetve egyéb növekedésként számoljuk el a számviteli szabályok szerint az üzemeltetésre (SZOVA Zrt) és a vagyonkezelésbe (Szombathelyi Tankerületi Központ, Vas Megyei Szakképzési Centrum, Vas Megyei Temetkezési Kft) átadott-átvett eszközök főkönyvi átsorolását, illetve a kataszteri változásokat.

Befektetett pénzügyi eszközök

A részesedések, üzletrészek állományát 2021.december 31-én a 29. sz. melléklet tartalmazza.

Az önkormányzat részesedéseinek állományában bekövetkezett változások az alábbiak:

 eFt

|  |  |
| --- | --- |
| Nyitó állomány: | 6.465.367 |
| Nyugat-Pannon Járműipari és Mechatronikai Központ Szolgáltató Nonprofit Kft – végelszámolás miatti kivezetés | -600 |
| Haladás Sportkomplexum Fejlesztő Nonprofit Kft – térítésmentes átadás | -13.000 |
| Szombathelyi Haladás Labdarúgó és Sportszolgáltató Kft - értékvesztés visszaírása | 2.510 |
| SZOMHULL Szombathelyi Hulladékgazdálkodási Közszolgáltató Nonprofit Kft - értékvesztés visszaírása | 2.700 |
| Szombathelyi Médiaközpont Nonprofit Kft. – értékvesztés elszámolása |  -4.700 |
| Záró állomány: | 6.452.277 |

Pénzeszközök

A pénzeszközök állománya összességében 16.787 eFt-tal növekedett. A Magyar Államkincstárnál vezetett EU források finanszírozási számla egyenlege 2.144.351 eFt-tal csökkent a projektekre lehívott előlegek felhasználása során.

A mérlegben kimutatott követelésállomány tételei a közhatalmi követelések, a működési bevételek követelései, a kölcsönnyújtásokhoz kapcsolódó követelések, valamint a követelés jellegű sajátos elszámolások.

A működési bevételek követelésének összege 911.318 eFt. Az önkormányzat jelentős tétele a SZOVA lakásbérleti díj hátralék, melynek értékvesztéssel csökkentett összege 97.420 eFt, valamint a VASIVÍZ szennyvíz- és ivóvíz használati díj követelés 797.471 eFt. A VASIVÍZ Zrt-vel szemben fennálló követelés nem hátralékos követelés, az elszámolás sajátosságaiból adódóan, a szennyvíz- és ivóvíz rekonstrukciók megvalósulása után, a kiadási számlák kompenzálásával egyenlítődik ki.

A közhatalmi (helyi adó) követelések között szerepel a 2022.márciusi adóelőleg előírt összege is 4.856.603 eFt összegben évet követően esedékes közhatalmi követelésként. Ezen követelést a szabályok szerint (a mérleg forrásoldalán) az eredményszemléletű bevételek passzív időbeli elhatárolásaként elszámoltuk. A tárgyévi követelések nettó összege 117.256 eFt.

A kölcsönnyújtásokhoz kapcsolódó követelések állománya a Haladás Sportkomplexum Fejlesztő Nonprofit Kft tagi kölcsönének visszafizetésével, valamint a munkáltatói és lakáskölcsönök törlesztése kapcsán csökkent.

A követelés jellegű sajátos elszámolásként számoljuk el az adott előlegeket, (beruházásra, felújításra adott előlegek) a vagyonkezelésbe adott eszközökkel (temetők) kapcsolatos visszapótlási követelést, a letétre, megőrzésre, fedezetkezelésre átadott pénzeszközt (Szombathely, Vak Bottyán.u.2. épület, 8533 hrsz.), valamint a 2021.év decemberében kifizetett munkabéreket.

Az egyéb sajátos eszközoldali elszámolások az általános forgalmi adó elszámolást tartalmazzák.

Az aktív időbeli elhatárolásokat az államháztartási számviteli kormányrendelet előírásai alapján számoltuk el.

**Források e Ft-ban**

|  |  |  |  |
| --- | --- | --- | --- |
| **Források** | **2020.12.31 zárómérleg** | **2021.12.31 zárómérleg** | **2021/2020****%** |
| G/ Saját tőke | 75 286 162 | 75 339 878 | 100,07 |
| H/ Kötelezettségek | 2 902 935 | 2 613 322 | 90,02 |
| I/ Kincstári számlavezetéssel kapcsolatos elszámolások | 0 | 0 | 0  |
| J/ Passzív időbeli elhatárolások | 24 928 993 | 26 529 303 | 106,42 |
| **FORRÁSOK ÖSSZESEN** | **103 118 090** | **104 482 503** | **101,32** |

A saját tőke változását a mérleg szerinti eredmény, valamint a nemzeti vagyon változásai befolyásolják. A mérleg szerinti eredmény 2021.évben +43.938. A mérleg szerinti eredmény alakulását a költségvetésben meghatározott bevételi előírások és kiadási kötelezettségvállalások összegein kívül befolyásolják többek között az értékcsökkenés elszámolások, az értékvesztés elszámolások, tárgyi eszközök átadás-átvételei, időbeli elhatárolások elszámolása.

A kötelezettségek az áthúzódó szállítói kötelezettségeket, a finanszírozási kötelezettségeket, valamint a kötelezettség jellegű sajátos elszámolásokat tartalmazza. Ez utóbbi meghatározó eleme a helyi adó túlfizetések összege, amely 492.088 eFt összeget képvisel.

A finanszírozási kiadásokra esedékes kötelezettségekből 1.142.088 eFt a pénzügyi lízing tőke részét érintő, évet követő kötelezettsége.

A passzív időbeli elhatárolásokat az államháztartási számviteli kormányrendelet előírásai alapján számoljuk el. Az elszámolást meghatározza a központi és európai uniós projektek támogatására befolyt fejlesztési támogatások, valamint a térítés nélkül átvett eszközök értéke, melyeket halasztott eredményszemléletű bevételként számolunk el.

Az évet követő közhatalmi (helyi adó) követelések előírását a szabályok szerint az eredményszemléletű bevételek passzív időbeli elhatárolásaként elszámoltuk.

**VI. AZ ÁLLAMI SZÁMVEVŐSZÉK JELENTÉSÉRE KÉSZÍTETT INTÉZKEDÉSI TERV BESZÁMOLÓT ÉRINTŐ VÉGREHAJTÁSA**

1. Az önkormányzat gazdasági társaságai aktuális pénzügyi helyzetét a Közgyűlés külön napirendi pont keretében tárgyalja a gazdasági társaságok 2021.évi mérlegbeszámolói kapcsán.
2. Az önkormányzat gazdasági társaságainak nyújtott kölcsöneinek bemutatása (Forintban):

|  |  |  |  |  |  |
| --- | --- | --- | --- | --- | --- |
|   | **Nyitó** | **kölcsön nyújtás** | **kölcsön visszafizetés** | **kölcsön elengedés** | **Záró állomány** |
| Savaria Városfejlesztési Kft. | 20.000.000 | 20.000.000 | 20.000.000  |  | 20.000.000 |
| SZOMHULL Nonprofit Kft | 500.000.000 |  |  |  | 500.000.000 |
| Prenor Kertészeti és Parképítő Kft. | 122.311.789 |  |  |  | 122.311.789 |
| Haladás Sportkomlexum Fejlesztő Nonprofit Kft. | 45.000.000 |  | 45.000.000 |  | 0 |
| STYL FASHION Kft. | 30.000.000  |  |  |  | 30.000.000 |
| Szombathelyért Közalapítvány |  7.000.000 |  |  |  | 7.000.000 |
| Összesen: | 724.311.789 | 20.000.000 | 65.000.000 | 0 | 679.311.789 |

3. Az eszközök értékcsökkenésének és elhasználódási fokának bemutatása (Ezer Ft)

|  |  |  |  |  |  |  |
| --- | --- | --- | --- | --- | --- | --- |
|  | Immateriális javak | Ingatlanok és kapcsolódó vagyonértékű jogok | Gépek berendezések felszerelések Járművek | Tenyész-állatok | Koncesszió-ban, vagyon-kezelésbe adott eszközök | Összesen |
|  |  |  |  |  |  |  |
| Értékcsökkenés nyitó | 437 463 | 25 072 016 | 4 397 221 | 508 | 60 612 | 29 967 820 |
| Értékcsökkenés növekedése | 8 056 | 2 014 498 | 377 812 | 0 | 3 896 | 2 404 262 |
| Értékcsökkenés csökkenése | 67 513 | 89 807 | 143 647 | 0 | 0 | 300 967 |
| Értékcsökkenés záró | 378 006 | 26 996 707 | 4 631 386 | 508 | 64 508 | 32 071 115 |
|  |  |  |  |  |  |  |
| Az eszközök pótlására fordított tényleges kiadások | 12 307 | 2 292 053 | 634 707 | 0 | 0 | 2 939 067 |
|  |  |  |  |  |  |  |
| Eszközök elhasználódási foka | 95,43 | 26,21 | 69,20 | 100,00 | 6,83 | 28,89 |

4. Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Stabilitási tv. 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet – meghatározottak szerinti saját bevételeinek, valamint a Stabilitási tv. 8. § (1) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A fenti kötelezettségünknek a fent hivatkozott kormányrendeletben meghatározott adattartalommal, a hatályos új jogszabályokban foglaltak figyelembevételével eleget tettünk a költségvetési rendeletben.

Szombathely Megyei Jogú Város Közgyűlése az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2021. évi költségvetési évet követő három évre várható összegét az alábbiak szerint állapította meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2021.** | **2022.** | **2023.** | **2024.** |
| **Megnevezés** |  | **tárgyév** | **tárgyévet követő 1.évben** | **tárgyévet követő 2.évben** | **tárgyévet követő 3.évben** |
| Helyi adók | 1. | 9.955.708 | 9.449.000 | 9.749.000 | 10.049.000 |
| Tulajdonosi bevételek | 2. |  |  |  |  |
| Díjak, pótlékok, bírságok, települési adók | 3. | 13.833 | 11.000 | 11.000 | 11.000 |
| Immateriális javak, ingatlanok és egyéb tárgyi eszközök értékesítése | 4. | 2.033.385 | 477.290 | 1.000.000 |  |
| Részesedések értékesítése és részesedések megszüntetéséhez kapcsolódó bevételek | 5. | 24 |  |  |  |
| Privatizációból származó bevételek | 6. |  |  |  |  |
| Garancia- és kezességvállalásból származó megtérülések | 7. |  |  |  |  |
| **Saját bevételek (01+... +07)** | 8. | **12.002.950** | **9.937.290** | **10.760.000** | **10.060.000** |
| **Saját bevételek (08. sor) 50%-a** | 9. | **6.001.475** | **4.968.645** | **5.380.000** | **5.030.000** |
| **Előző év(ek)ben keletkezett fizetési kötelezettség (11+...+18)** | 10. | **155.414** | **186.750** | **185.950** | **185.150** |
| Hitelből eredő fizetési kötelezettség | 11. |  |  |  |  |
| Kölcsönből eredő fizetési kötelezettség | 12. |  |  |  |  |
|  Hitelviszonyt megtestesítő értékpapírból eredő fizetési kötelezettség | 13. |  |  |  |  |
|  Adott váltóból eredő fizetési kötelezettség | 14. |  |  |  |  |
|  Pénzügyi lízingből eredő fizetési kötelezettség | 15. | 155.414 | 186.750 | 185.950 | 185.150 |
|  Halasztott fizetés, részletfizetés fizetési kötelezettsége | 16. |  |  |  |  |
| Szerződésben kikötött visszavásárlási kötelezettség | 17. |  |  |  |  |
| Kezesség-, és garanciavállalásból eredő fizetési kötelezettség | 18. |  |  |  |  |
| **Tárgyévben keletkezett, illetve keletkező, tárgyévet terhelő fizetési kötelezettség (20+...+27)** | **19.** | **0** | **0** | **0** | **0** |
| Hitelből eredő fizetési kötelezettség | 20. |  |  |  |  |
| Kölcsönből eredő fizetési kötelezettség | 21. |  |  |  |  |
| Hitelviszonyt megtestesítő értékpapírból eredő fizetési kötelezettség | 22. |  |  |  |  |
| Adott váltóból eredő fizetési kötelezettség | 23. |  |  |  |  |
| Pénzügyi lízingből eredő fizetési kötelezettség | 24. |  |  |  |  |
| Halasztott fizetés, részletfizetés fizetési kötelezettsége | 25. |  |  |  |  |
| Szerződésben kikötött visszavásárlási kötelezettség | 26. |  |  |  |  |
| Kezesség-, és garanciavállalásból eredő fizetési kötelezettség | 27. |  |  |  |  |
| **Fizetési kötelezettség összesen (10+19)** | 28. | **155.414** | **186.750** | **185.950**  | **185.150** |
| **Fizetési kötelezettséggel csökkentett saját bevétel (09-27)** | 29. | **5.846.061** | **4.781.895** | **5.194.050** | **4.844.850** |

5. Be kell mutatni az Önkormányzat folyamatban lévő és tervezett fejlesztéseihez szükséges belső és külső források rendelkezésre állását, és ebből a szempontból értékelni kell az Önkormányzat beruházásait.

A 2021.évi maradvány elszámolásról szóló előterjesztés egyértelműen kimutatta, hogy a korábbi években elkezdett, folyamatban lévő beruházások, fejlesztések forrása rendelkezésre áll.

A 2022. évben megvalósuló fejlesztések forrását a 2021. évi maradvány, másrészt a vagyonértékesítési bevételek tervezett 477.290 e Ft –os összege biztosítja.